กสทช. เรียก AIS เคลียร์ กรณีประกาศสิ้นสุดการให้บริการเครือข่าย 2G
กสทช. เรียก AIS เคลียร์กรณี AIS ประกาศสิ้นสุดการให้บริการเครือข่าย 2G ทำให้ผู้ใช้บริการเกิดความเข้าใจผิด พร้อมย้ำมือถือ 2G ยังใช้ได้จนกว่าการประมูลคลื่น 900MHz จะเสร็จสิ้น 
23 ก.ย. 2558

นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (เลขาธิการ กสทช.) เปิดเผยว่า สำนักงาน กสทช. ได้เรียกผู้ให้บริการโทรศัพท์เคลื่อนที่ บริษัท แอดวานซ์อินโฟร์ เซอร์วิส จำกัด (มหาชน) หรือ ADVANC ผู้ให้บริการเครือข่าย AIS เข้าชี้แจงเมื่อวันที่ 22 กันยายน 2558 เพื่อสอบถามกรณีเอไอเอสออกประกาศสิ้นสุดการให้บริการเครือข่าย AIS 2G (GSM Advance และ 1-2-Call 2G) บนคลื่นความถี่ 900 MHz
โดยเอไอเอสได้อ้างว่าสัญญาสัมปทานที่เอไอเอสทำกับทีโอทีนั้นจะหมดอายุในวันที่ 30 กันยายน 2558 และให้ประชาชนที่ใช้เลขหมายของเอไอเอส 2G อัพเกรดเป็น AIS 3G ซึ่งเอไอเอสได้ส่งข้อความสั้น (SMS) และโทรศัพท์หาลูกค้า ส่งผลให้ผู้ใช้บริการเอไอเอส 2G บางส่วนเกิดความเข้าใจคาดเคลื่อน และได้ไปติดต่อขอเปลี่ยนซิมการ์ดโทรศัพท์มือถือเป็น 3G ทั้งที่ไม่ได้ต้องการใช้งาน 3G ขณะที่ผู้ใช้บริการบางส่วนไม่สามารถใช้ซิมการ์ดในระบบ 2G ได้ด้วย
ขณะที่เลขาธิการ กสทช. เปิดเผยว่า เอไอเอสจะต้องให้บริการเครือข่าย 2G จนกว่าการประมูลคลื่นความที่ย่าน 900 MHz จะเสร็จสิ้นและได้ผู้ให้บริการรายใหม่ ทั้งนี้ตั้งแต่วันที่ 30 กันยายน 2558 เป็นต้นไป จะเข้าสู่มาตรการเยียวยาผู้ใช้บริการโทรศัพท์เคลื่อนที่บนคลื่นความถี่ 900 MHz ของเอไอเอสที่จะสิ้นสุดสัญญาสัมปทานลงในวันที่ 30 กันยายน 2558 ซึ่งตามมาตรการเยียวยาดังกล่าว ผู้ใช้บริการโทรศัพท์เคลื่อนที่บนคลื่นความถี่ 900 MHz ของเอไอเอส เครือข่าย 2G ก็ยังคงสามารถใช้บริการได้เหมือนเดิม
ทั้งนี้หากอนาคตการประมูลคลื่นความถี่ย่าน 900 MHz เสร็จสิ้น ผู้ใช้บริการก็มีสิทธิเลือกได้ว่าจะเปลี่ยนไปใช้ 3G หรือยังคงใช้ 2G เช่นเดิม กรณีที่จะใช้ระบบ 2G หากผู้ให้บริการรายใหม่ไม่ได้ให้บริการในระบบดังกล่าว ผู้ใช้บริการก็สามารถย้ายค่ายโทรศัพท์มือถือไปยังผู้ให้บริการอื่นที่ให้บริการระบบ 2G ได้
“ผมขอย้ำว่าประชาชนผู้ใช้บริการโทรศัพท์เคลื่อนที่บนคลื่นความถี่ 900 MHz ในระบบ 2G ของเอไอเอส ยังคงสามารถใช้บริการได้ตามปกติไปจนกว่าจะได้ผู้ให้บริการรายใหม่จากการประมูลคลื่น 900 MHz ส่วนอนาคตเป็นเรื่องของผู้ใช้บริการว่าต้องการใช้เครือข่ายเอไอเอสเหมือนเดิม หรือย้ายค่ายใหม่ ถ้าเอไอเอสจะไม่มี 2G” นายฐากร กล่าว  